ODGOVOR PREDSJEDNIKA HRVATSKE KOMORE SOCIJALNIH RADNIKA NA DOPIS CENTRA ZA SOCIJALNU SKRB SPLIT

13. lipanj 2017. godine

Poštovane kolegice i kolege, Molimo da primite i uvažite isprike zbog kašnjenja u odgovoru na vašu kritiku na račun rada i aktivnosti Hrvatske komore socijalnih radnika.

Dopis smo primili 6. lipnja 2017. godine, usred tjedna koji je obilovao raznim aktivnostima povodom tragične smrti dječaka Denisa Pašića iz Pule, zbog čega nismo mogli temeljito proučiti vaše primjedbe i adekvatno odgovoriti.

Iako ne precizirate koje točno elemente „ovakvog načina funkcioniranja Komore“ ne podržavate, iz sadržaja cijelog dopisa zaključujemo da postoji bojazan da se Komora na neki način pridružila trendu degradacije i progona socijalnih radnika i struke socijalnog rada koji predvode mediji i nadležno ministarstvo. Također se čini da dojam progona proizlazi iz činjenice da je nadležno ministarstvo provelo upravni nadzor nad radom Centra za socijalnu skrb u Puli, s ciljem utvrđivanja odgovornosti zaposlenika i voditelja navedenog centra, te da bi progon mogao biti nastavljen provođenjem stručnog nadzora Komore, u skladu s njezinim javnim ovlastima.

Tim povodom, želimo vam skrenuti pažnju na nekoliko činjenica:

1. Interes medija za sve pokazatelje kvalitete javnog sektora smatramo normalnim i poželjnim, a u svakom slučaju neizbježnim. Na medijsko prejudiciranje individualne odgovornosti i traženje krivca u tragedijama poput ove, po našem se mišljenju može odgovoriti jedino pravovremenom, sadržajnom, otvorenom i proaktivnom komunikacijom s javnošću. Uviđajući potrebu za otvaranjem sadržajnih i učinkovitih komunikacijskih kanala za javnost, kolege i korisnike, Hrvatska komora socijalnih radnika oformila je poseban tim za odnose za javnošću koji se upravo bavi stvaranjem komunikacijske mreže između nadležnog ministarstva, Komore, centara, novinara i korisnika. Vjerujemo da će se time postići bolja informiranost specijaliziranih novinara o problemima socijalnog rada i krizama koje iz tih problema proizlaze, a time i veća razina svijesti o naravi i uvjetima obavljanja socijalnog rada u Hrvatskoj.
2. U potpunosti prihvaćamo vašu preporuku da aktivnosti Komore u tom smislu moraju biti kontinuirane, umjesto samo sporadične i reaktivne, na poticaj medijskih napisa.
3. Komora je u tom smislu započela dijalog s nadležnim ministarstvom o modelima rasterećenja rada socijalnih radnika i smanjenju pritisaka koji mogu dovesti do neželjenih incidenata i konflikta između raznih dionika u sustavu. Također, započeli smo zajednički projekt s kolegama iz Slovenske komore socijalnih radnika za edukaciju u odnosima s javnošću, kriznom komuniciranju i rješavanju „burn out“ sindroma u socijalnom radu.
4. U priopćenju koje smo objavili povodom ubojstva malodobnog Denisa Bašića najavili smo stručni nadzor nad radom Centra za socijalnu skrb u Puli, jer to spada u važan dio naših javnih ovlasti koje ne možemo i ne želimo izbjeći. U tom smo priopćenju, međutim, eksplicitno naveli da ćemo ispitati i organizacijski kontekst u kojemu kolegice i kolege centra u Puli obavljaju svoj posao, što znači da će socijalni radnici, ministarstvo, javnost i korisnici dobiti kompletnu sliku o tome što se dogodilo i što je sve moglo utjecati na takav ishod.
5. U svim javnim nastupima, uključivši nastup predsjednika Komore na nedavnoj tribini pod nazivom „Položaj i uloga socijalnih radnika u društvu“, uvijek smo isticali mnogobrojne objektivne prepreke za obavljanje socijalnog rada u skladu s najboljim standardima struke. Pozivamo sve socijalne radnike na javni dijalog o poteškoćama na koje nailaze, uz molbu da pritom imaju na umu da su njihove poteškoće ujedno i poteškoće korisnika socijalne države.
6. Razumijemo vašu primjedbu da vas ovakve situacije dodatno opterećuju, jer dijelimo istu sudbinu. Kriza je, nažalost, sastavni dio socijalnog rada, zdravstva i svih institucionalnih nosača javnih politika koje se bave teškim problemima poput bolesti, siromaštva, obiteljskim traumama, itd. Smatramo da rekonstrukcija bilo kojeg problema, ekscesa ili crne točke u sustavu može samo doprinijeti rasterećenju struke, pod uvjetom da takva rekonstrukcija iznjedri i prijedloge boljih rješenja organizacije rada.

U tom smislu, pozivamo vas da i dalje doprinosite razgovoru o svim problemima struke i mogućim rješenjima.

Srdačan pozdrav,

Predsjednik HKSR-a  
mr. sc. Antun Ilijaš, diplomirani socijalni radnik

DOPIS CENTRA ZA SOCIJALNU SKRB SPLIT

06. lipanj 2017. godine

Poštovani,

tuga zbog tragično preminulog mldb. Denisa i suosjećanje prema članovima njegove obitelji osjećaji su koji su obilježili posljednje dane svih građana Republike Hrvatske, a tako i djelatnike Centra za socijalnu skrb u Splitu. Djelatnici imenovanog Centra su dana 2. lipnja 2017. godine održali sastanak za potrebe očitovanja o zaprimljenom pozivu za paljenjem svijeća. Ovim putem vam želimo skrenuti pozornost na važne okolnosti ovoga događaja, a koje se tiču pitanja **odgovornosti i djelatnosti Komore** u jačanju statusa svih članova Komore i struke socijalnog rada u društvu što jest zadaća ove organizacije i aktivnosti kojima bi se Komora **primarno** trebala baviti kada u javni diskurs dođu sljedeća pitanja.

U javnosti se pojavilo pitanje odgovornosti, odnosno „pronalaska krivca“ za navedeni događaj kada su se socijalni radnici, kao i u brojnim drugim slučajevima, bez prethodnog potpunog utvrđivanja činjenica, stručnog nadzora i svih zakonom propisanih postupaka radi utvrđivanja odgovornosti pronašli gotovo isključivim krivcima za tragični događaj, a od strane medija i visokih državnih dužnosnika (nadležna ministrica). Ovim je nastavljen dugogodišnji trend degradacije i progona socijalnih radnika i struke socijalnog rada kada mediji posreduju u stvaranju negativne slike istih, što otvara prostor za razvijanje netrpeljivosti. Povjerenje prema Centrima za socijalnu skrb je u tolikoj mjeri narušeno da govor mržnje putem društvenih i drugih internetskih mreža postaje općeprihvaćena realnost jer izostaju reakcije onih koji bi nas trebali zastupati u javnosti. Time naš svakodnevni rad biva otežanim jer raste broj nedobrovoljnih i često agresivnih korisnika, a naša sigurnost na poslu, uslijed izloženosti visokim stresorima je ugrožena. Sustav unutar kojeg radimo nije adekvatan niti je po mjeri čovjeka, te ne smije biti dodatno opterećen gore navedenim problemima.

Tražimo da se zauzmete za naša prava i zastupate vjerodostojnost socijalnih radnika i dignitet struke. Pod navedenim se u prvom redu misli na promociju socijalnog rada, i to ne samo u trenucima velikih tragedija poput ove, već kontinuirano, što smatramo primarnom zadaćom ove kao i svake druge Komore, u odnosu na navedeni poziv.

Ovakav način funkcioniranja Komore ne podržavamo jer to nije vaša primarna zadaća. Članovi smo iste organizacije i stoga očekujemo da javnosti pružite jasne i konkretne odgovore o nadležnostima Centara za socijalnu skrb kao i metodama koje su nam dostupne i kojima se služimo što svakako ne uključuje mogućnost predviđanja tragičnih ishoda iz „staklene kugle“.

Ovim putem apeliramo da se držite onoga zbog čega je Komora osnovana i da štitite interes struke, dostojanstvo socijalnih radnika, a što u svakom slučaju ne podrazumijeva automatsko preuzimanje krivnje za sva loša i tragična događanja u društvu. U protivnom smo spremni istupiti iz Komore i obustaviti plaćanje članarine. Ukoliko se ne slažete s našim traženjima, smatramo kako trebate odstupiti s čelnih pozicija i mjesto prepustiti drugim osobama koje su spremne **zauzeti se za prava i dostojanstvo struke.**

S poštovanjem,

socijalni radnici zaposleni u Centru za socijalnu skrb Split